
	1.
	Likumprojekts (grozījumi)
4. pants. "8) ēka – būve ar jumtu un sienām, kur telpu vides regulēšanai izmanto enerģiju;
9) ēkas daļa — ēkas daļa, kas ir projektēta vai pielāgota patstāvīgai izmantošanai;
10) bezemisiju ēka – ļoti augsta energosnieguma ēka kura nerada oglekļa emisijas uz vietas no fosilajiem kurināmajiem;
11) atjaunošanas pase – individuāli pielāgots ceļvedis konkrētas ēkas pakāpeniskai atjaunošanai vai pārbūvei, kas paredz pasākumu īstenošanu vairākos posmos un būtisku ēkas energosnieguma uzlabošanu;
12) ekspluatācijas siltumnīcefekta gāzu emisijas – siltumnīcefekta gāzu emisijas, kas rodas ēkas ekspluatācijas laikā saistībā ar ēkas inženiertehnisko sistēmu enerģijas patēriņu;
13) ēkas dzīves cikla globālās sasilšanas potenciāls – ēkas radīto siltumnīcefekta gāzu emisiju kopējā ietekme uz globālo sasilšanu visā ēkas dzīves ciklā, tostarp būvizstrādājumu ražošanā un transportēšanā, būvdarbu veikšanā, ēkas ekspluatācijā, kā arī ēkas nojaukšanā un atkritumu materiālu apsaimniekošanā;
14) energosnieguma sertifikāts – dokuments, kurā raksturota ēkas vai ēkas daļas energosniegums, kas noteikts saskaņā ar normatīvajos aktos ēku energoefektivitātes jomā noteikto metodoloģiju;
15) izmaksoptimāls līmenis – energosnieguma līmenis, kas nodrošina viszemākās kopējās izmaksas aplēstajā ēkas vai būves elementa kalpošanas laikā, ņemot vērā ar energosniegumu saistītās investīciju, ekspluatācijas un uzturēšanas izmaksas, kā arī ar to saistītos ieguvumus;
16) primārā enerģija – enerģija no atjaunīgiem un neatjaunīgiem energoresursiem, kas raksturo enerģijas daudzumu pirms tās pārveides galalietojamā enerģijā;
17) publiskā sektora subjekts –  valsts, reģionālās vai vietējās iestādes un subjekti, ko minētās iestādes tieši finansē un pārvalda, bet kam nav komerciāls vai rūpniecisks raksturs.".
 
	Priekšlikums
Aicinām precizēt termina "publiskā sektora subjekts" skaidrojumu, izmantojot Valsts pārvaldes iekārtas likumā lietoto terminoloģiju, un, piemēram, vārdus "valsts, reģionālās vai vietējās iestādes" aizstāt ar vārdiem "tiešās vai pastarpinātās pārvaldes iestādes, atvasinātas publiskas personas, citas valsts iestādes".
Papildus attiecībā uz "subjektiem, ko minētās iestādes tieši finansē un pārvalda, bet kam nav komerciāls vai rūpniecisks raksturs" aicinām likumprojekta anotācijā izvērstāk skaidrot konkrētos subjektus, ja iespējams un attiecināms, atsaucoties uz Publiskas personas kapitāla daļu un kapitālsabiedrību pārvaldības likumā lietoto terminoloģiju (piem., nefinanšu mērķi, nekomerciāla publiskas personas kapitālsabiedrība), ņemot vērā, ka pretējā gadījumā varētu pieņemt, ka atbilstoši Komerclikumam jebkuras kapitālsabiedrības darbībai ir komerciāls (t.i., peļņas gūšanas) raksturs.
Piedāvātā redakcija
-
	Viesturs Blūmentāls (TM)

	2.
	Likumprojekts (grozījumi)
6. pants. "3.1 pants. Publisko sektora subjektu ēku atjaunošana

(1) Publiskā sektora subjektu ēku atjaunošanas apjomu nosaka un tā izpildi nodrošina ministrijas vai pašvaldības līmenī, ņemot vērā attiecīgās ministrijas valdījumā esošās valsts īpašumā esošās ēkas, attiecīgās pašvaldības īpašumā esošās ēkas, kā arī to padotībā vai pārraudzībā esošo publiskā sektora subjektu īpašumā esošās ēkas.

(2) Šā panta prasības piemēro ministriju valdījumā esošām valsts īpašumā esošām ēkām, pašvaldību īpašumā esošām ēkām, kā arī citu publiskā sektora subjektu īpašumā vai valdījumā esošām ēkām, kuru kopējā lietderīgā iekštelpu platība pārsniedz 250 kvadrātmetrus, kurās enerģiju izmanto iekštelpu mikroklimata regulēšanai un kuras uz 2024. gada 1. janvāri neatbilst gandrīz nulles enerģijas ēkas prasībām. Šā panta prasības piemēro arī šā likuma 3. panta otrās daļas 2., 3. un 9. punktā minētajām ēkām, ja tās atbilst šajā daļā minētajiem kritērijiem.

(3) Katru gadu atjauno vismaz trīs procentus no attiecīgās ministrijas vai pašvaldības līmenī noteiktās šā panta otrajā daļā minēto ēku kopējās lietderīgās iekštelpu platības, lai ēka vai tās daļa pēc atjaunošanas atbilstu vismaz gandrīz nulles enerģijas ēkas prasībām.

(4) Šā panta trešajā daļā noteiktās prasības nepiemēro sociālajām dzīvojamām mājām, ja to atjaunošana nav izmaksu ziņā neitrāla vai ja atjaunošanas rezultātā īres maksas pieaugums pārsniegtu attiecīgās ēkas iedzīvotāju enerģijas izmaksu ietaupījumu.

(5) Ēku ieskaita attiecīgās ministrijas vai pašvaldības līmenī noteiktajā publiskā sektora subjektu īpašumā esošo ēku kopējā lietderīgajā iekštelpu platībā arī tad, ja šo ēku tehniski, ekonomiski vai funkcionāli nav iespējams atjaunot tā, lai tā pēc atjaunošanas atbilstu vismaz gandrīz nulles enerģijas ēkas prasībām.

(6) Ja attiecīgajā gadā ministrijas vai pašvaldības līmenī atjaunotā publiskā sektora subjektu īpašumā esošo ēku kopējā lietderīgā iekštelpu platība pārsniedz šā panta trešajā daļā noteikto ikgadējo atjaunošanas apjomu, pārsniegumu var ieskaitīt attiecīgās ministrijas vai pašvaldības turpmāko gadu ikgadējā atjaunošanas apjoma izpildē, līdz pārsnieguma apjoms ir pilnībā izmantots.

(7) Šā panta trešajā daļā noteiktā ikgadējā atjaunošanas apjoma izpildē var ieskaitīt jaunu publiskā sektora subjekta īpašumā esošu ēku, kas aizstāj tādu publiskā sektora subjekta īpašumā bijušu ēku, kura nojaukta vai atsavināta.

(8) Būvniecības valsts kontroles birojs izveido, uztur, ne retāk kā reizi divos gados aktualizē un savā tīmekļvietnē publicē publiskā sektora subjektu īpašumā esošo ēku sarakstu. Sarakstā iekļauj ēkas, kuru kopējā lietderīgā iekštelpu platība pārsniedz 250 kvadrātmetrus, norādot vismaz ēkas kopējo lietderīgo iekštelpu platību un energosnieguma sertifikātā norādīto ēkas energosnieguma klasi. Būvniecības valsts kontroles birojs, pamatojoties uz šajā sarakstā iekļauto informāciju un publiskā sektora subjektu sniegto informāciju, nodrošina šā panta trešajā daļā noteiktā ikgadējā atjaunošanas apjoma un tā izpildes aprēķinu attiecīgās ministrijas, pašvaldības un valsts līmenī.

(9) Publiskā sektora subjekti katru gadu līdz 1. februārim Energoresursu informācijas sistēmā sniedz informāciju par iepriekšējo kalendāro gadu, kas nepieciešama šā panta astotajā daļā minētā saraksta izveidei, uzturēšanai un aktualizēšanai, kā arī šā panta trešajā daļā noteiktā ikgadējā atjaunošanas apjoma un tā izpildes aprēķinam ministrijas, pašvaldības un valsts līmenī..".
	Priekšlikums
Aicinām izslēgt vārdus "vai pārraudzībā" ("padotībā vai pārraudzībā"), ņemot vērā, ka termins "padotība" ietver dalījumu pakļautībā vai pārraudzībā, tādēļ atsevišķa alternatīva norāde uz pārraudzību līdztekus padotībai ir liekvārdība. Līdzīgi aicinām izslēgt vārdus "kurās enerģiju izmanto iekštelpu mikroklimata regulēšanai", ņemot vērā, ka ēkas, kurās enerģiju neizmanto iekštelpu mikroklimata regulēšanai, ir izslēgtas no likuma darbības jomas saskaņā ar likuma 3. panta otrās daļas 1. punktu.
Piedāvātā redakcija
-
	Viesturs Blūmentāls (TM)

	3.
	Likumprojekts (grozījumi)
13. pants. "3.2 Ja publiskā sektora subjekts lieto ēku, kas nav tā īpašumā vai valdījumā, tas risina sarunas ar ēkas īpašnieku par līguma nosacījumiem, kas veicinātu ēkas atjaunošanu līdz vismaz gandrīz nulles enerģijas ēkas prasībām, ja tiek atjaunots nomas vai lietošanas līgums, mainīts ēkas lietošanas veids vai ēkā plānoti būtiski remonta, atjaunošanas vai uzturēšanas darbi.".
	Priekšlikums
Tiesiskās noteiktības nolūkā lūdzam likumprojekta anotācijā skaidrot (nepieciešamības gadījumā - piemērveidā), kādi darbi uzskatāmi par būtiskiem remonta, atjaunošanas vai uzturēšanas darbiem. Papildus vēršam uzmanību, ka korespondējošā direktīvas vienībā norādīts arī uz ēkas atjaunošanas veicināšanu līdz vismaz gandrīz nulles enerģijas ēkas prasībām vai nulles enerģijas ēkas prasībām, tādēļ aicinām izvērtēt un papildināt likumprojektu vai skaidrot, kādēļ tas nav nepieciešams, likumprojekta anotācijā.
Piedāvātā redakcija
-
	Viesturs Blūmentāls (TM)

	4.
	Anotācija (ex-ante)
5.4. 1. tabula. Tiesību akta projekta atbilstība ES tiesību aktiem
	Priekšlikums
Atkārtoti lūdzam skaidrot Eiropas Parlamenta un Padomes 2024. gada 24. aprīļa direktīvas (ES) Nr. 2024/1275 par ēku energosniegumu (turpmāk - direktīva Nr. 2024/1275) 12. panta 6. punktā ietvertās rīcības brīvības izmantošanu. Norādām, lai gan anotācijā norādīts uz rīcības brīvības izmantošanu, anotācijas 5.4. apakšsadaļas 1. tabulā nav atrodama informācija par 12. panta 6. punktā ietvertā regulējuma pārņemšanu. Papildus aicinām papildināt minēto tabulu ar skaidrojumu, kā tieši ar likumprojekta 9. un 11. pantu [likuma 8. panta 6.1 daļa un 12. panta pirmā daļa] pārņemtas pilnībā minētās direktīvas 12. panta 2. punkta otrajā daļā un 4. punktā ietvertais regulējums, vai precizēt sniegto informāciju.
Kā arī atkārtoti lūdzam izvērtēt un skaidrot, vai direktīvas Nr. 2024/1275  7. panta 2. punkts pārņemts arī likuma 8. panta devītajā daļā (proti, tiks pārņemts pilnībā ar Ministru kabineta noteikumiem), kā arī - vai šīs direktīvas 3. pielikums tiks pilnībā pārņemts ar likuma 9. panta ceturto daļu, nevis 8. panta devīto daļu.
Visbeidzot, attiecībā uz direktīvas 2024/1275 11. panta 1. un 7. punkta pārņemšanu likumprojektā ietvertā likuma 1. panta 10. punktā vēršam uzmanību, ka informāciju anotācijā nepieciešams papildināt, jo šobrīd no likumprojekta anotācijas izriet, ka prasības tiek pilnībā pārņemtas, taču no izziņas izriet, ka noteiktas prasības tiks pārņemtas Ministru kabineta noteikumos. Vienlaikus vēršam, ka vismaz gramatiski faktiski pārņemts pilnībā ir vienīgi 11. panta 1. punkta pirmais teikums, savukārt pārējie direktīvas nosacījumi ir detalizēti un tiesiskās noteiktības nolūkā būtu precīzi pārņemami, ja ne ar likumprojektu, tad ar Ministru kabineta noteikumiem.
 
Piedāvātā redakcija
-
	Viesturs Blūmentāls (TM)



